b'\n_START_ARTICLE_\nAlois von Aehrenthal\n_START_PARAGRAPH_\nAlois Leopold Johann Baptist Lexa von Aehrenthal (27. syyskuuta 1854 Gross-Skal (nyk. Hrub\xc3\xa1 Sk\xc3\xa1la), B\xc3\xb6\xc3\xb6mi \xe2\x80\x93 17. helmikuuta 1912 Wien, It\xc3\xa4valta) oli it\xc3\xa4valtalainen kreivi ja diplomaatti, joka toimi It\xc3\xa4valta-Unkarin ulkoministerin\xc3\xa4 vuosina 1906\xe2\x80\x931912. H\xc3\xa4nen johdollaan It\xc3\xa4valta-Unkari liitti lokakuussa 1908 Bosnia-Hertsegovinan itseens\xc3\xa4, mist\xc3\xa4 oli seurauksena kansainv\xc3\xa4lisi\xc3\xa4 suhteita koetellut Bosnian kriisi._NEWLINE_Aehrenthal oli l\xc3\xa4ht\xc3\xb6isin Lexa-nimisest\xc3\xa4 varakkaasta maanomistajasuvusta, joka oli aateloitu vuonna 1790. H\xc3\xa4n aloitti diplomaattiuransa 1877 attaseana It\xc3\xa4valta-Unkarin Pariisin-l\xc3\xa4hetyst\xc3\xb6ss\xc3\xa4 ja toimi vuosina 1888\xe2\x80\x931895 l\xc3\xa4hetyst\xc3\xb6neuvoksena Pietarissa, 1895\xe2\x80\x931899 l\xc3\xa4hettil\xc3\xa4\xc3\xa4n\xc3\xa4 Bukarestissa, 1899\xe2\x80\x931900 ulkoministeri\xc3\xb6n poliittisen osaston p\xc3\xa4\xc3\xa4llikk\xc3\xb6n\xc3\xa4 sek\xc3\xa4 1900\xe2\x80\x931906 suurl\xc3\xa4hettil\xc3\xa4\xc3\xa4n\xc3\xa4 Pietarissa. Aehrenthal nimitettiin lokakuussa 1906 uudeksi ulkoministeriksi kreivi Agenor Go\xc5\x82uchowskin seuraajana ja h\xc3\xa4n omaksui pian edelt\xc3\xa4j\xc3\xa4\xc3\xa4ns\xc3\xa4 selv\xc3\xa4sti aggressiivisemman ulkopolitiikan, joka suuntautui varsinkin Ven\xc3\xa4j\xc3\xa4\xc3\xa4 vastaan._NEWLINE_Ottomaanien valtakunnassa hein\xc3\xa4kuussa 1908 tapahtuneen nuorturkkilaisten vallankumouksen j\xc3\xa4lkeen Aehrenthal p\xc3\xa4\xc3\xa4tti liitt\xc3\xa4\xc3\xa4 vuodesta 1878 It\xc3\xa4valta-Unkarin miehitt\xc3\xa4m\xc3\xa4n Bosnia-Hertsegovinan kokonaan kaksoismonarkiaan, ennen kuin turkkilaiset saisivat sen hallintaansa. Syyskuussa 1908 h\xc3\xa4n teki Buchlaussa Ven\xc3\xa4j\xc3\xa4n ulkoministeri Aleksandr Izvolskin kanssa sopimuksen, jonka mukaan Ven\xc3\xa4j\xc3\xa4 ei vastustaisi Bosnian liitt\xc3\xa4mist\xc3\xa4 It\xc3\xa4valta-Unkariin, jos It\xc3\xa4valta-Unkari vastaavasti tukisi Turkin salmien avaamista Ven\xc3\xa4j\xc3\xa4n sota-alusten k\xc3\xa4ytt\xc3\xb6\xc3\xb6n. Ven\xc3\xa4j\xc3\xa4n yll\xc3\xa4tykseksi It\xc3\xa4valta-Unkari toteutti Bosnian liitt\xc3\xa4misen vain kolme viikkoa my\xc3\xb6hemmin. T\xc3\xa4m\xc3\xa4 her\xc3\xa4tti tuohtumusta varsinkin Serbiassa, mink\xc3\xa4 lis\xc3\xa4ksi Izvolski katsoi Aehrenthalin huijanneen h\xc3\xa4nt\xc3\xa4 neuvotteluissa ja sota Ven\xc3\xa4j\xc3\xa4n kanssa n\xc3\xa4ytti uhkaavan. Ilman liittolaistensa tukea j\xc3\xa4\xc3\xa4nyt Ven\xc3\xa4j\xc3\xa4 kuitenkin per\xc3\xa4\xc3\xa4ntyi kiistassa ja tunnusti lopulta 1909 Bosnian kuulumisen It\xc3\xa4valta-Unkarille, mink\xc3\xa4 my\xc3\xb6t\xc3\xa4 kriisi laukesi._NEWLINE_Aehrenthal vastusti It\xc3\xa4vallassa esitettyj\xc3\xa4 ideoita ehk\xc3\xa4issodan aloittamisesta Ven\xc3\xa4j\xc3\xa4\xc3\xa4 tai Italiaa vastaan. H\xc3\xa4n pyrki p\xc3\xa4invastoin parantamaan It\xc3\xa4valta-Unkarin suhteita Italiaan ja tuki Italian valloituspyrkimyksi\xc3\xa4 Libyassa. H\xc3\xa4nen aikanaan It\xc3\xa4valta-Unkarin suhteet Saksaan vastaavasti viileniv\xc3\xa4t.'